Šajā sadaļā ir izvērtēti visi Lēmuma 3. pantā izvirzītie mērķi. Tajā ir aplūkoti Tīkla veiktie pasākumi. Daži 3. pantā minētie mērķi, ja tie ir tematiski saistīti, ir apvienoti (a) mērķis ar g) mērķi un d) mērķis ar e) mērķi).

Lēmuma 3. pants. Mērķi Šā Lēmuma mērķis ir ar Tīkla palīdzību VND atbildības jomās veicināt dalībvalstu sadarbību nodarbinātības nozarē, lai sekmētu stratēģiju “Eiropa 2020” un atbilstīgu Savienības politikas jomu īstenošanu, tādējādi atbalstot a) neaizsargātākās sociālās grupas ar augstu bezdarba līmeni, jo īpaši vecāka gadagājuma darba ņēmējus un jauniešus, kas nemācās, nestrādā un neapgūst arodu (NEET); b) pienācīgas kvalitātes un ilgtspējīgu nodarbinātību; c) darba tirgu labāku darbību ES; d) prasmju trūkuma apzināšanu un informācijas sniegšanu par tā apjomu un jomu, kā arī l labākas atbilsmes nodrošināšanu starp darba ņēmēju prasmēm un darba devēju vajadzībām; e) darba tirgu labāku integrāciju; f) lielāku brīvprātīgu ģeogrāfisko un profesionālo mobilitāti uz taisnīgiem pamatiem, lai apmierinātu darba tirgu specifiskās vajadzības; g) darba tirgū neiekļauto personu integrāciju kā vienu no elementiem cīņā pret sociālo atstumtību; h) aktīvas darba tirgus politikas iniciatīvu novērtēšanu un izvērtēšanu un to faktisku un efektīvu īstenošanu.

2.1. Atbalsts neaizsargātām sociālajām grupām un darba tirgū neiekļauto personu integrācija (a) un g) mērķis)

Tīkls palīdz nodrošināt darba tirgu sekmīgu darbību Eiropā. Šajā saistībā ir svarīgi īstenot politiku, kas palīdz atrast darbu personām, kuras atrodas vistālāk no darba tirgus, jo īpaši jauniešiem un personām, kuras ilgstoši ir bez darba, — tā ir galvenā Eiropas nodarbinātības politikas prioritāte. Turklāt Tīkls ir skatījis jautājumus saistībā ar bēgļu un personu ar invaliditāti integrāciju darba tirgū.

Jauniešu bezdarbs

Tīkls ir aktīvi piedalījies ES pasākumos jauniešu bezdarba novēršanai, atbalstot garantijas jauniešiem īstenošanu. Garantijas jauniešiem mērķis ir nodrošināt, ka četru mēnešu laikā pēc darba zaudēšanas vai izglītības pabeigšanas visi jaunieši vecumā līdz 25 gadiem saņem kvalitatīvu darba piedāvājumu, iespēju turpināt mācības vai prakses vai mācekļa vietu. Daudzās valstīs VND darbojas kā galvenais kontaktpunkts attiecībā uz garantiju jauniešiem un sadarbojas arī ar vairākiem īstenošanas partneriem.

Ieteikumā par garantiju jauniešiem VND Tīkls tiek aicināts turpināt uzraudzīt un regulāri sagatavot ziņojumus par norisēm garantijas jauniešiem shēmu izstrādē, īstenošanā un par shēmu rezultātiem. Lēmumā Tīkls tiek aicināts veicināt un dalīties ar paraugpraksi attiecībā uz tādu jauniešu integrāciju, kuri nemācās, nestrādā un neapgūst arodu (NEET). Tādēļ Tīkls uzrauga, kā VND īsteno garantiju jauniešiem, publicējot par to gada ziņojumus, un ir veicis vairākus citus savstarpējās mācīšanās un analītiskus pasākumus. Piemēram, Tīkla izdevumā Catalogue of PES Practices for the Outreach to NEETs (VND prakses katalogs saistībā ar NEET informētības palielināšanu) ir iekļauti piemēri no 17 VND par šādu pakalpojumu dažādiem sniegšanas veidiem visās Eiropas valstīs. Tīkla izdevumā Catalogue of Measures for Implementation of the Youth Guarantee (Pasākumu katalogs garantijas jauniešiem īstenošanai) ir norādīti VND pasākumi garantijas jauniešiem pakalpojumu piedāvājuma uzlabošanai. Turklāt 2016. gadā tika izstrādāts instrumentu kopums, lai sniegtu konkrētus norādījumus VND attiecībā uz NEET informētības palielināšanu.

Komisijas 2016. gada ziņojumā "Garantija jauniešiem un jaunatnes nodarbinātības iniciatīva — pēc trīs gadiem" atzīts, ka vairākums VND mērķtiecīgāk nodrošinājuši savus pakalpojumus un piedāvājuši plašākas iespējas jauniešiem. Ziņojumā arī ir minētas dažas problēmas, kuras VND vēl jāatrisina, piemēram, ir jānodrošina to spēja veikt plašo prasīto uzdevumu spektru un jāuzlabo strukturēta sadarbība ar darba devējiem.

Ilgstošs bezdarbs

Padomes 2016. gada februāra Ieteikumā par ilgstošo bezdarbnieku integrāciju darba tirgū EMCO tika pilnvarota veikt īstenošanas uzraudzību, Tīklam piedaloties šajā procesā.

Piemērs. Tīkla konference par ilgstošo bezdarbnieku integrāciju 2016. gada 2. jūnijā Tīkls rīkoja konferenci, kurā pulcējās VND, trešā sektora, privāto nodarbinātības dienestu pārstāvji un citi partneri, lai apspriestu Ieteikuma par ilgstošajiem bezdarbniekiem īstenošanu. Konferencē galvenā uzmanība tika pievērsta vienotu kontaktpunktu nodrošināšanai, izmantojot starpiestāžu koordināciju, nolīgumu par integrāciju darbā izstrādi un ieviešanu un efektīvu partnerattiecību izveidi attiecībā uz integrāciju darbā. Konferences diskusijas sniedza VND un citām ieinteresētajām personām iespēju apmainīties ar pieredzi un zināšanām. Šādi forumi ļauj VND uzlabot sniegumu un padziļināt sadarbību ar partnerorganizācijām, lai risinātu būtiskus jautājumus.

Tīkls izstrādāja un pieņēma kvalitātes standartus, kuros ir noteiktas minimālā, vidējā un augstākā līmeņa prasības attiecībā uz darbības mehānisma nodrošināšanu vienotam klientu kontaktpunktam un nolīgumiem par integrāciju darbā. Nodarbinātības, sociālās politikas, veselības un patērētāju tiesību aizsardzības padome (EPSCO) apstiprināja šos kvalitātes standartus. Tīkls arī veica pētījumu, lai apzinātu VND īstenoto labo praksi attiecībā uz agrīnu iejaukšanos un bezdarbnieku aktivizēšanu.

Jau no paša sākuma Tīkls piedalījās Ieteikuma par ilgstošajiem bezdarbniekiem izstrādē un iesniedza Tīkla atbildi saistībā ar apspriešanos par tā ieviešanu.

Bēgļi

Daudziem Eiropas VND ir jāsniedz pakalpojumi arvien lielākam skaitam bēgļu un dažos gadījumos patvēruma meklētāju. Lai gan situācija dalībvalstīs ievērojami atšķiras, ir daudz kopīgu problēmu un nozīmīgu iespēju mācīties no visās Eiropas valstīs izstrādātajām inovatīvajām pieejām. Tīkla valde apsprieda bēgļu situāciju un dalībvalstu praksi.

2016. gada jūnijā Tīkls pieņēma būtiskākos apsvērumus par bēgļu un patvēruma meklētāju integrāciju darba tirgū. Tas noteica četrus aspektus, kas ir īpaši nozīmīgi bēgļu un patvēruma meklētāju integrācijai: valoda, prasmes un kvalifikācijas, partnerības un iestādes, kā arī darba devēji. 2017. gadā Tīkls organizēja savstarpējās mācīšanās pasākumu, lai izpētītu VND praksi šajās jomās.

Personas ar invaliditāti